Dié app smoor pornografie in die kiemFoto ter illustrasie. (Foto: Gaelle Marcel/ Unsplash) Kinders gaan in die toekoms probleme in hul verhoudings ervaar weens ’n verwronge beeld van seks en verhoudings wat deur pornografie geskep is. Só meen Johann Ebersohn, bedryfshoof van die baanbreker-app Lighthouse, wat pornografie blokkeer nog voordat dit op jou skerm verskyn. Dié app is ontwikkel om kinders teen onvanpaste inhoud op die internet te beskerm. Die skeppers van die app, wat self ouers is, het besef dat daar nie ŉ soortgelyke app op die mark is nie. “Die meeste ander apps van dié soort, blokkeer gewoon webwerwe wat pornografiese inhoud bevat en onvanpaste inhoud versprei,” verduidelik Ebersohn. “Lighthouse is die enigste kinderbeskerming-app wat hierdie soort beeldmateriaal en video’s kan identifiseer en keer dat dit enigsins op die skerm verskyn.” Een van die skeppers het We Are Monsters, ŉ sakeonderneming wat as vervoermiddel van tientalle, innoverende projekte dien, genader om Lighthouse op die been te kry. “Sedertdien is Lighthouse ’n geregistreerde onderneming in die Verenigde Koninkryk met ’n 100%‑aandeel in die Suid‑Afrikaanse onderneming Lighthouse.” Daarmee saam tree Lighthouse as waghond op en smoor enige toegang tot bekende pornografiese webwerwe in die kiem. Daar word gebruik gemaak van kunsmatige intelligensie (KI) om die beelde en video’s te ondersoek nog voordat dit die skerm van enige toestel tref. “Die ouer installeer die ouer-gedeelte van die app op hul eie fone. Hulle sal daarna ’n skakel ontvang wat gevolg kan word om die app op hul kinders se fone af te laai.” Dit is in die ouers se hande om die nodige funksies op die app op hul kind se foon te ondersoek en te stel sodat dit aan hul vereistes voldoen. Nie net kry ouers die geleentheid om ouderdomsgepaste inhoud vir hul kinders te verseker nie, hulle kan ook die app gebruik om internettoegang op die kind se foon te beperk. “Volgens bevindinge van ’n studie deur die jeugnavorsingseenheid van Unisa se Buro vir Marknavorsing, kyk meer as die helfte van jong Suid-Afrikaanse kinders gereeld na pornografie, met minstens 10% van hulle wat dit elke dag kyk,” het Ebersohn verduidelik. “Van die skokkendste dinge wat uit die navorsing na vore gekom het, is dat 35% van die kinders kinderpornografie kyk en 30% na gewelddadige pornografie kyk. “Kinders gee nie regtig om dat kinderpornografie onwettig is nie.” Dit is juis om hierdie rede waarom die Lighthouse-span onverpoos werk om toegang tot pornografie op elke vlak moontlik hok te slaan. Hoewel die toepassing ’n hulpmiddel is wat handig te pas kom, benadruk Ebersohn dat ouers nie bloot op ’n app moet staat maak om hul kinders teen pornografie te beskerm nie. “Dit is baie moeilik om te verhoed dat ’n kind toegang tot die internet en pornografie kry, maar ouers speel ’n belangrike rol om kinders waardes te leer en oop gesprekke te hê oor pornografie.”